Fiul deputatului PSD Timiș, Gheorghe Ciobanu, îi amenință pe profesorii de la Liceul Lenau din Timișoara, care nu vor să îi dea notă de trecere, scrie debanat.ro.

Tânărul este în clasa a XII și inițial a studiat la un liceu din Viena, de unde a fost repatriat pentru comportament neconform.

UPDATE: CITIŢI ŞI: NOI DEZVĂLUIRI ÎN CAZUL FIULUI DEPUTATULUI PSD DE TIMIȘ CARE AMENINȚĂ PROFESORII: UN PROFESOR DIN GERMANIA AMENINȚAT CU MOARTEA

Mai scrie debanat.ro:

Băiatul a revenit acasă și a fost înscris la Liceul Lenau. Nici aici el n-a reușit însă să facă o impresie prea bună profesorilor. Unul dintre ei, cetățean german, i-a transmis lui Ciobanu jr. că nu-i încheie media și, deci, nu poate intra în bacalaureat. Rănit în orgoliul propriu, Ciobanu jr. ar fi bănuit de mai mulți colegi că l-a amenințat pe dascălul „recalcitrant”. O „gorilă” i-a spus profesorului, într-un loc dosit și ferit de camerele de supraveghere din curtea școlii, că trebuie să-i dea notă de trecere „Domnului Goe”, pentru a nu avea probleme. Profesorul nu a fost impresionat de sfatul „prietenesc” și s-a ținut tare. Mai mult decât atât, ar fi mers și la poliție, unde a depus o plângere pentru amenințare. Vlad Ciobanu este un personaj fascinant pe rețelele de socializare. Pozează nonșalant cu pahare de alcool și țigări, iar la aniversarea de 19 ani a avut un tort decorat cu… frunze de marijuana! În plus, deși n-are nici Bac-ul, și-a trecut la „foste ocupații” cea de director al hotelului deținut de tatăl său, deputatul traseist Ghiță Ciobanu…

Gheorghe Ciobanu a fost deputat PDL, după ce anterior a fost șeful Vămii. Este supranumit Nașul.